Piet Verster-moord: Polisie soek dié manPiet en sy vrou, Adéle (Foto: Facebook) Die polisie in die Wes-Kaap het Woensdag ŉ identikit uitgereik van ŉ man wat gesoek word in verband met verlede week se moord op Piet Verster in Stellenbosch. Maroela Media het vroeër berig Verster is deur twee mans oorval terwyl hy en sy vrou geslaap het. Nadat ŉ stoeiery tussen hom en die aanvallers ontstaan het, het Verster se seun, JP, met gholfstokke op die mans afgestorm. JP is verskeie kere met ŉ mes gesteek en is in die hospitaal opgeneem. Verster is op die toneel dood. Harold Verster, uitvoerende hoof van die Cheetahs en Piet se oom, het vroeër gesê JP se heldedaad tydens dié voorval het sy “jonger broer en ma se lewe gered”. Die verdagte waarna die polisie op soek is (Foto: Verskaf) Sers. Noloyiso Rwexana, woordvoerder van die polisie, het Woensdag die publiek om hulp gevra om dié vermeende verdagte vas te trek. “Enigeen met meer inligting wat kan lei tot die inhegtenisneming van die persoon wat in die skets geïdentifiseer word, word versoek om die polisie te kontak,” sê Rwexana. Lede van die publiek wat meer inligting oor die saak het, word versoek om sers. Steven Adams, die ondersoekbeampte, by 021 809 9140 of 072 074 6275 te skakel. Harold was nie Woensdagmiddag onmiddellik beskikbaar vir kommentaar nie.